CELEX: 62006TN0348
Language: el
Date: 2006-12-04 00:00:00
Title: Υπόθεση T-348/06: Προσφυγή της 4ης Δεκεμβρίου 2006 — Total Nederland κατά Επιτροπής

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/20
            
         Προσφυγή της 4ης Δεκεμβρίου 2006 — Total Nederland κατά Επιτροπής
   (Υπόθεση T-348/06)
   (2007/C 20/28)
   Γλώσσα διαδικασίας: η αγγλική
   Διάδικοι
   
      Προσφεύγουσα: Total Nederland NV (Voorburg, Ολλανδία) (εκπρόσωποι: A. Vandencasteele, lawyer)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 1 της αποφάσεως της Επιτροπής της 13ης Σεπτεμβρίου 2006 (υπόθεση COMP/F/38.456 — Bitumen — Nederland), στο μέτρο που αποφαίνεται για την ύπαρξη μίας κατ' εξακολούθηση παραβάσεως την οποία διέπραξε η προσφεύγουσα κατά το χρονικό διάστημα 1994 έως 2002 και όχι κατά το διάστημα 1996 έως 2002·
            
         
               —
            
            
               να ακυρώσει το άρθρο 2 της αποφάσεως στο μέτρο που:
               
                           (i)
                        
                        
                           δεν λαμβάνει υπόψη την κατά τα ανωτέρω μειωμένη διάρκεια της παραβάσεως·
                        
                     
                           (ii)
                        
                        
                           δεν εκτιμά ορθώς τη βαρύτητα της παραβάσεως·
                        
                     
                           (iii)
                        
                        
                           δεν αναγνωρίζει ότι συντρέχουν ελαφρυντικές περιστάσεις·
                        
                     
                           (iv)
                        
                        
                           αυξάνει το πρόστιμο για λόγους αποτρεπτικούς λαμβάνοντας υπόψη τον κύκλο εργασιών της Total SA την οποία εσφαλμένως θεωρεί ότι συμμετείχε στην παράβαση που διέπραξε η προσφεύγουσα
                        
                     
         
               —
            
            
               να μειώσει, στο πλαίσιο της αρμοδιότητας πλήρους δικαιοδοσίας που του παρέχει το άρθρο 31 του κανονισμού 1/2003 του Συμβουλίου, το ύψος του προστίμου έτσι ώστε να ανταποκρίνεται στην πράξη στη φύση της συμμετοχής της προσφεύγουσας στην παράβαση·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα ζητεί τη μερική ακύρωση της αποφάσεως C(2006) 4090 τελικό της Επιτροπής, της 13ης Σεπτεμβρίου 2006, στην υπόθεση COMP/F/38.456 — Bitumen — NL, με την οποία η Επιτροπή διαπίστωσε ότι η προσφεύγουσα, από κοινού με άλλες επιχειρήσεις, παρέβη το άρθρο 81 ΕΚ καθορίζοντας κατά συνήθη και συλλογικό τρόπο, για τις αγοραπωλησίες ασφάλτου στην Ολλανδία, όσον αφορά τη χονδρική τιμή, ομοιόμορφη έκπτωση επί της χονδρικής τιμής για τους κατασκευαστές οδών που συμμετείχαν στη σύμπραξη και μικρότερη έκπτωση επί της χονδρικής τιμής για τους μη συμμετέχοντες κατασκευαστές.
   Προς στήριξη της προσφυγής της, η προσφεύγουσα προβάλλει, πρώτον, ότι η Επιτροπή, μη λαμβάνοντας υπόψη αποδεικτικά στοιχεία από τα οποία φαίνεται ότι η συμφωνία του 1994 τέθηκε σε ισχύ για ένα μόνο χρόνο και έπαυσε να ισχύει πριν το πέρας της και παρερμηνεύοντας τα αποδεικτικά στοιχεία αποφαινόμενη ότι αποδείχθηκε διαρκής προσχώρηση το 1995 σε ορισμένους από τους όρους της συμφωνίας του 1994, υπέπεσε σε πρόδηλο σφάλμα εκτιμήσεως.
   Επιπλέον, η προσφεύγουσα ισχυρίζεται ότι η Επιτροπή δεν απέδειξε ότι η προσφεύγουσα εφάρμοσε πράγματι τη συμφωνία ενώ βασίστηκε στην εφαρμογή αυτή κατά την εκτίμηση της βαρύτητας της παραβάσεως.
   Περαιτέρω, η προσφεύγουσα προβάλλει ότι η Επιτροπή δεν έλαβε υπόψη της αποδεικτικά στοιχεία που αποδεικνύουν ότι η προσφεύγουσα δεν τήρησε τη συμφωνία.
   Τέλος, η προσφεύγουσα θεωρεί ότι η Επιτροπή υπέπεσε σε νομική πλάνη κατά τον υπολογισμό του συντελεστή αποτροπής που εφάρμοσε στο επιβληθέν στην προσφεύγουσα πρόστιμο επί του κύκλου εργασιών της μητρικής της εταιρίας Total SA. Η Επιτροπή στηρίχθηκε προς τούτο, χωρίς καμία αιτιολογία, στην υπόθεση της συμμετοχής της μητρικής εταιρίας και δέχθηκε την έννοια της αντικειμενικής ευθύνης της μητρικής εταιρίας.